‘અરે, તમને શું વાત કરું? એ સાડી લેવામાં તો મારો આખો દિવસ પૂરો થયેલો. એક તો લગનમાં પહેરવાની સાડી લેવાની, એટલે જરા યુનિક જ લેવી પડે અને એક જ વાર લેવાની હોય એટલે ભલે ને થોડી મોંઘી હોય, પણ લેવી તો પછી બધાં જીવ બાળીને જોતાં જ રહી જાય ને મને ફોન પર પૂછીને જ રહે, એવી લેવી. વળી, દુકાન ખૂલે ત્યારે જ જો જઈએ, તો ભીડ પણ ઓછી હોય, દુકાનવાળાનાં મગજ પણ ઠંડાં હોય અને આપણને જોઈએ તેટલી સાડી નિરાંતે જોવા મળે. ઊભા રહો, તમને એ દુકાનનું નામ ને એડ્રેસ પણ આપું. તમને વાંધો ના હોય તો હું આવીશ તમારી સાથે સાડી લેવા. મને તો હવે એ લોકો બરાબર ઓળખી ગયા છે.’ (કેમ ન ઓળખે? આખો દિવસ તમે એમના મગજનું દહીં કર્યું હશે તે.)